
היו"ר דוד רותם:

רבותי, קודם כול, אני רוצה להודיע לכם שהכנסת אישרה את פיצול הצעת החוק הזאת לגבי הסעיף של הפעם וחצי, ונדון בו בנפרד.

סיגל קוגוט:


זה רלוונטי גם לחסד"פ וגם לעבירות המינהליות.

יפעת רווה:

בעניין של העבירות המינהליות חשוב יהיה להזמין את משרד התמ"ת.

היו"ר דוד רותם:

נזמין את כולם.

סיגל קוגוט:


בסעיף 230 יש שינוי נוסח, זה שינוי נוסח מבהיר, זה עדיין אותו רעיון שהיה קודם. ישבנו עם נסחית החוק, קיבלנו הערות, וכתבנו אותו מחדש, אבל אותו רעיון של להישפט ולהגיש בקשה באיחור. מה שהיה קודם זה "גם אם הודעת אותו אדם ניתנה באיחור", אנחנו מוחקים את זה ובמקום זה כותבים "קיים את המשפט גם אם אותו אדם ביקש להישפט באיחור, כל עוד התקיימו התנאים האמורים בסעיף 229(ה)."

יפעת רווה:

זה מה שביקשנו.

סיגל קוגוט:


כן, ביקשתם הבהרת הנוסח. 


הדבר המרכזי שנשאר זה עניין הכתובות.

יפעת רווה:

היתה לנו גם הבהרה נוספת, אם אפשר.

סיגל קוגוט:


היתה לכם הבהרה נוספת, שזה נושא יותר קטן, שאנחנו רוצים לקבל עליו קצת אינפורמציה. משרד המשפטים אמר שלפעמים תובע מקבל החלטה, ואז מגישים על זה ערעור. והם רצו שנכתוב בחוק שאין ערעור על החלטה כזאת.

יפעת רווה:

זו פרוצדורה שלא קיימת בכלל.

סיגל קוגוט:


תסבירי את הצד העובדתי. כמה ערעורים כאלה יש בכלל?

יפעת רווה:

מסתבר שיש כמה עשרות בשנה לכל אחת מהעיריות הגדולות. מה שקורה, שזה נובע מטעות. אנשים טועים, הם מבקשים לבטל, התובע לא מבטל, ובמקום לבקש להישפט, הם מגישים ב"ש, או ערעור או בקשת רשות ערעור, כל מיני הליכים שלא קיימים. הצרה היא שבתי המשפט נענים לדבר הזה.

היו"ר דוד רותם:

בכל פעם אתם מעלים לי את הפיוז בעוד חצי מדרגה. 

יפעת רווה:

לכבוד הוא לי...

היו"ר דוד רותם:

מה זה "בתי המשפט נענים לדבר הזה"? אני לא מבין, בתי המשפט לא מכירים את החוק? תעבירו את השופטים קורס. איזה מין דבר זה שמגישים בקשת רשות ערעור או ערעור בפני בית משפט- - -

אופיר פינס-פז:


סלח לי, אתה יושב בוועדה למינוי שופטים, לא היא. מה אתה רוצה מהחיים שלה? תרשום לעצמך שיעורי בית, ותטפל בזה.

היו"ר דוד רותם:

כבר ביקשתי את זה 20 פעם.

סיגל קוגוט:


בית המשפט רואה בזה בקשה להישפט? הוא מנהל תיק?

יפעת רווה:

קורים כל מיני דברים. זה דבר שרק לאחרונה נודע לי.

היו"ר דוד רותם:

יקרה דבר יותר גרוע מזה. החלטה של תובע לא לבטל היא החלטה מינהלית, ואתם תגרמו לכך שאנשים יתחילו להגיש עתירות מינהליות נגד החלטת תובע.

יפעת רווה:

לא. הרי יש הליך, וההליך ברור מאוד ופשוט מאוד, ובדרך כלל, כשאנשים פונים ליועץ, זה מה שאני כותבת להם במכתבים. גם היועץ המשפטי לממשלה מקבל ערעורים, והוא מעביר את זה אלי, ואז אני כותבת: אנחנו לא ערכאת ערעור על זה. נעשה לכם עוול, תבקשו להישפט.

היו"ר דוד רותם:

זו החלטה מינהלית?

יפעת רווה:

זו החלטה מינהלית. נכון שאפשר להגיש בג"ץ- - -

היו"ר דוד רותם:

לא בג"ץ. מה שקורה, שההחלטות המינהליות האלה, מכיוון שאני מכיר אותן, אומר אדם: למה לי ללכת להישפט, ואז יתנהל משפט, אני אזכה בו, ואז יגישו ערעור לבית משפט מחוזי? אני אתקוף ישירות את החלטת התובע, כי היא בלתי סבירה, בלתי חוקית, כל מיני דברים כאלה.

יפעת רווה:

רוב הדברים האלה נעשים בגלל טעויות. יכול להיות שיש מישהו מתוחכם עד כדי כך, אולי אדוני יעשה את כל ההליכים האלה, רוב האנשים באמת טועים, ובתי המשפט טועים. כל מה שביקשתי זה להבהיר.

סיגל קוגוט:


כשתובע הולך לבית משפט, הוא לא אומר לו שאין הליך כזה?

יפעת רווה:

אני לא יודעת מה עם התובעים, אבל עקרונית, גם אם הוא אומר שאין הליך כזה, עדיין הוא מבזבז זמן 100 פעם בשנה או כמה עשרות פעמים בשנה, וזה חבל. כל מה שאני מבקשת, ובנוסח שהעברתי זה ניסוח שמאוד מבהיר את זה. הוא רק מבהיר, הוא לא עושה שינוי - לומר כך: החלטת התובע – אפילו בלי המלים ערעור או לא ערעור, שזה לא יבלבל – היא סופית, ואולם רשאי הנקנס לפעול כאמור בסעיף קטן (2).

היו"ר דוד רותם:

השאלה היא רק, אם יש לו זמן. זאת אומרת, את צריכה לשנות עוד דבר. לומר שאדם רשאי לבקש להישפט בתוך 90 יום או 30 יום- - -

יפעת רווה:

זה קיים כבר בחוק.

סיגל קוגוט:


30 יום מיום שקיבל את החלטת התובע.

יפעת רווה:

אני אקרא בדיוק מה שכתוב בסעיף, וזה בסך הכול מבהיר. בסעיף כתוב: מי שהגיש בקשה לביטול- - -

סיגל קוגוט:


יפעת רווה, מה בית המשפט עושה? במה הוא דן בדיוק? התובע החליט לא לבטל, הגישו על זה ערעור. מה בית משפט עושה עם זה?

יפעת רווה:

בחלק מהמקרים הוא דן אפילו לגופו של עניין.

סיגל קוגוט:


בדיוק, הוא רואה בזה בקשה להישפט.

יפעת רווה:

אז מתחילה השאלה אם זה הליך אזרחי או פלילי.

סיגל קוגוט:


משום שהם לא הביאו את העדים? מה הבעיה? תגידי לי מה הבעיה.

יפעת רווה:

הבעיה שזה לא ההליך הנכון, זה יוצר תקלות. ההליך הנכון הוא פשוט בקשה להישפט.

דן שני:

מה אם, לגופו של עניין, החלטת התובע שגויה, ויש דרך לתקן אותה, ובמקום שזה ייקרא ערעור, הוא קורה לזה ב"ש? למה למנוע דרך מהותית לתקן דברים? אצלנו במשטרה זה מתבטא בכך שהאדם מגיש ערעור פנימי, ואנחנו מתקנים החלטה שגויה של תובע יותר זוטר.

יפעת רווה:

כל מה שהתבקש זה להבהיר, אני לא עושה שינוי. בחוק נאמר במפורש "מי שהגיש בקשה לביטול כאמור בפסקה (1), לא יהיה רשאי להודיע על רצונו להישפט כאמור בפסקה 2, אלא תוך 30 ימים מיום המצאת ההודעה על החלטת התובע בעניין הביטול". זאת אומרת, קבענו והתכוונו לדרך מאוד-מאוד מסוימת. לנו זה נודע עכשיו, אפילו לא באופן ישיר - פנו אלינו מהעיריות וביקשו שנגיד להן האם התובעים בבקשות האלה, שבכלל לא ידענו שהן קיימות, יכולים להעסיק תובעים חיצוניים או תובעים של העירייה, וזה התחיל להעלות כל מיני שאלות שלא צריכות לעלות בכלל. נעשה את ההבהרה הזאת, ואם זה לא יפתור את זה, אני באמת מרימה ידיים.

סיגל קוגוט:


מה שיפתור את זה, זה להגיד לבית משפט שאין הליך כזה.

היו"ר דוד רותם:

פשוט, לבקש ממנהל בתי המשפט להוציא חוזר לשופטים, להגיד להם: רבותי, אין הליך כזה, ותפסיקו לעשות את זה.

אופיר פינס-פז:


השאלה, אם אנחנו לא פוגעים בציבור.

יפעת רווה:

לא פוגעים בציבור. הם יכולים לבקש להישפט, אני לא פוגעת בהם בזה. התובע לא הסכים לבטל, אפשר לבקש להישפט, ויש לו את יומו בבית משפט, והכול בסדר. כל מה שאנחנו רוצים, שהוא יעשה את זה בהליך הנכון, בהליך שנקבע בחוק, שהחוק התכוון אליו.

סיגל קוגוט:


באופן לא פורמלי הוא כן יכול לפנות בתוך הגוף.

אופיר פינס-פז:

השאלה, מה קורה אם הוא מקבל תשובה שלילית לבקשה שלו, הפנימית. האם כתוב לו בסוף הבקשה: בקשתך נדחית, אתה רשאי לפנות לבית משפט?

יפעת רווה:
זה הסעיף.

אופיר פינס-פז:

השאלה, אם זה ברור. אנשים לא קוראים. הם חושבים שאנשים הולכים עם ספר חוקים ביד או עם עורכי דין צמודים.

דן שני:
יש אפילו ספח, הוא רק צריך לגזור ולתת.

אופיר פינס-פז:

הוא לא עשה את זה, הוא פנה וביקש לבטל. הוא כתב מכתב.

היו"ר דוד רותם:

הוא כתב מכתב, הוא קיבל את התשובה השלילית, ואז הוא מקבל ספח. אחר כך הוא בא לבית המשפט, וטוען בדיוק את אותן טענות שהוא טען בבקשה להישפט.

אופיר פינס-פז:


זה לגיטימי.

היו"ר דוד רותם:

נכון, ובית המשפט מקבל את זה.

יפעת רווה:

זה לגיטימי לחלוטין.

היו"ר דוד רותם:

ואז יגישו ערעור, ויפסידו גם בו.

סיגל קוגוט:


דן שני, זה לא ימנע הליך לא פורמלי בתוך הגוף לפנות לאינסטנציה יותר גבוהה. 

היו"ר דוד רותם:

זה לא ימנע את זה, כי מה שיקרה שהאיש יבקש להישפט ויכתוב לכם מכתב ויאמר: רבותי, ביקשתי להישפט, אבל אני אומר לכם שוב- - -

יפעת רווה:

מה שאנחנו עושים, שאנחנו אומרים שאנחנו לא ערכאת ערעור, תפנו לבית המשפט.

היו"ר דוד רותם:

בסדר גמור.

דן שני:

איך הניסוח יהיה? הוא לא מופיע בשום מקום אצלנו בכתובים.

יפעת רווה:

"החלטת התובע לפי סעיף זה סופית, ואולם רשאי הנקנס לפעול כאמור בסעיף קטן (2)."

דן שני:

המילה "סופית" גרמה לנו לטעות ולחשוב שהוא לא יכול להשיג עליה במערכת.

יפעת רווה:

הוא לא יכול להשיג עליה במערכת.

אופיר פינס-פז:

הוא יכול ללכת רק לבית משפט.

סיגל קוגוט:

הוא רוצה שהוא לא ילך לבית משפט לערער עליה.

היו"ר דוד רותם:

רבותי, זה לא ימנע את זה. זה סופי מבחינת המשפט הפלילי, אבל, מינהלית, אתם יכולים לעשות מה שאתם רוצים, תובע גם יכול לחזור בו מכתב אישום אחרי שהוא הגיש.

יפעת רווה:

זה לא ימנע מכם, במקרה שהתובע טעה, לבטל בכל זאת, כמו שזה לא ימנע מאתנו להתערב במקרה שאנחנו חושבים שבאמת נעשה עוול נורא.

היו"ר דוד רותם:

בסדר. 

סיגל קוגוט:


הנושא האחרון שנשאר לנו זה עניין הכתובות.

היו"ר דוד רותם:

אני יכול לבקש מכם לוותר על זה? זה כל כך לא נכון, זה כל כך סביר. אני אזרח נאמן, שומר חוק. תאמיני לי, אני שומר חוק. יש לי בערך 700 תיקי חניה- - - 

חוה ראובני:

שומר חוק ו-700 תיקי חניה ביחד?

היו"ר דוד רותם:

כן.

חוה ראובני:

אני שומעת סתירה פנימית.

יפעת רווה:

אני מניחה שזו חניית נכים.

היו"ר דוד רותם:

יש לי 700 תיקי חניה, וכולם התבטלו, כי אני שומר חוק, ללא שום ספק. השאלה היא כזאת, הגשתי בקשה לתובע, שלחתי לו מכתב, אמרתי לו: אדוני, תבטל. ענה לי: אני דוחה. הגשתי בקשה להישפט בכולם.  כמה זמן לוקח לתובע להכין כתב אישום ולשלוח לי אותו?

דן שני:

יש הגבלה של שנה. אם זה יותר משנה זו התיישנות.

היו"ר דוד רותם:

אני לא יודע בתוך כמה זמן הוא יגיש. בינתיים עברתי דירה. אתם אומרים: אדוני, תודיע לתובע. כמה תובעים יש בעיריית ירושלים?

אופיר פינס-פז:


עשרות.

היו"ר דוד רותם:

כמה תובעים יש במשטרת ישראל?

אופיר פינס-פז:

מאות.

היו"ר דוד רותם:

למי אני אודיע? מה זה "לתובע"?

דן שני:

הסכמנו להוריד את המלה- - -

היו"ר דוד רותם:

אני חושב שאתם צודקים. המדינה ביקשה להוסיף את זה עוד פעם. 

דן שני:

העירייה הסכימה להוריד את המלה "תובע".

היו"ר דוד רותם:

230א, אי מסירת כתובת, בעמ' 4, יפעת רווה, את מבקשת עכשיו משהו חדש.

יפעת רווה:

אני חושבת שיש פה אי-הבנה. דן שני מדבר רק על המלה "תובע", ואדוני מדבר על כל הסעיף.

היו"ר דוד רותם:

אלא אם כן הוגש כתב אישום ומסרתי כתובת לבית משפט.

יפעת רווה:

אמרתי בתחילת הישיבה, לפני שנכנסת, שמעיריית תל-אביב התקשרו אלי אתמול בערב ואמרו שהודיעו להם לא להגיע. 

דורית ואג:

לא הודיעו להם לא להגיע. זו אי-הבנה.

יפעת רווה:

אני לא יכולה לייצג אותם.

סיגל קוגוט:


מה דעתך על זה?

יפעת רווה:

אני מבינה את הבעייתיות.

אופיר פינס-פז:


אני רוצה להבין מה העמדה של עיריית תל-אביב. את יכולה לייצג את העמדה של עיריית תל-אביב?

יפעת רווה:

הם אומרים שיש הרבה אנשים שמבקשים להישפט, לא מעדכנים אותם בכתובת, או יותר גרוע, מוסרים להם כתובת שגויה ואפילו מנסים להתחמק במכוון.

סיגל קוגוט:


הם אמרו שזו לא תופעה. הם אמרו שזו תופעה של אנשים שעוברים דירות.

יפעת רווה:

אני אומרת מה שהסבירו לי, שיש שני מקרים.

אופיר פינס-פז:


אני מניח שהרוב לא במזיד, וחלק במזיד.

יפעת רווה:

גם אני מניחה שהרוב לא במזיד. הם אומרים שהם לא מצליחים  לנהל את המשפט.  הם טוענים שחלה חזקת המסירה, ואז בתי המשפט לפחות לא מקבלים את הטענה הזאת, כי הם אומרים שאם זה נשלח לכתובת שגויה, אין חזקת מסירה. לכן הטענה שלהם שהם לא מצליחים לנהל משפטים.

אופיר פינס-פז:


אדוני היושב-ראש, זה עושה לי דז'ה וו לחוק שלי, כשאנחנו התקפלנו. אומנם עשינו כמה דברים, אבל בעניין המרכזי התקפלנו מול עמדת הנהלת בתי המשפט. עניין הכתובות הוא עניין מהותי, זה נוגע לכל ההליך המשפטי, ואי אפשר להמשיך להשאיר את העניין הזה כך. זה לא קשור רק לחוק ההוא, זה עניין שהוא cross the board. לא יכול להיות שהנהלת בתי המשפט לא תשתמש בקובץ של מינהל האוכלוסין. זה לא יכול להיות. שם יש כתובות מעודכנות, יש לפעמים גם שתי כתובות. אני אומר לך, אדוני היושב-ראש, הפעם אני מבקש ממך לא לוותר בנקודה הזאת.

היו"ר דוד רותם:

ולא להסכים לזה.

אופיר פינס-פז:


לא. לקבוע בחוק.

היו"ר דוד רותם:

יש הוראה בחוק.

אופיר פינס-פז:


אני לא מכיר את ההוראה הזאת. 

היו"ר דוד רותם:

בחוק מרשם האוכלוסין כתוב שאתה חייב להודיע על כתובת.

אופיר פינס-פז:

אני מדבר על הנהלת בתי המשפט.

היו"ר דוד רותם:

רשות הרישוי, וכולם, יכולים לקבל את הכתובת הזאת. הסעיף הזה בא כדי לא להשתמש בזה. אחת הטענות שלהם, שאין להם ממשקים, ואני לא רוצה לוותר על חשבון האזרח. מה הם רוצים? הם רוצים דבר נורא פשוט - אדוני, שלחת לי מכתב שאתה רוצה להישפט, כתבת שאתה גר ברחוב ארלוזורוב 17, עברת דירה, גם על זה תודיע לי. אני אומר: לא, הודעתי לרשות הרישוי.

אופיר פינס-פז:


הודעתי למשרד הפנים.

היו"ר דוד רותם:

אני מבקש לוותר על הסעיף הזה.

יפעת רווה:

החלטה של הוועדה.

היו"ר דוד רותם:

תגישי לי אחר כך הסתייגות.

סיגל קוגוט:

היא צריכה להגיש עכשיו.

היו"ר דוד רותם:

אני חושב שזה לא נכון במקרה הזה. זה דבר נוראי - לך תודיע לתובע, כן קיבלת, לא קיבלת, דואר רשום, לא רשום, אנחנו הולכים לאיבוד, לא נגמור עם זה. יש לאדם זכות, ועוד את אומרת שבסוף הוא גם יוכל להגיש בקשה נוספת לבית משפט להישפט בכל מקרה.

סיגל קוגוט:

אלה מקרים מיוחדים. אם הוא עדכן את ? כחוק, לשיטתך זה מקרה מיוחד בדיעבד.

יפעת רווה:

הסתייגות לא נגיש, ההחלטה של הוועדה.

היו"ר דוד רותם:

אני מציע לא להוסיף את הנוסח הזה, שילכו למרשם האוכלוסין, יקבלו את הכתובת ויפתרו את הבעיה.

אופיר פינס-פז:


למה אתם לא משתמשים בכתובות ממשרד הפנים?

שירי לנג:

מעבר לקושי הטכני שיש ביישום ההצעה, כי נדרש ממשק מחשובי, אבל אני לא אלאה אתכם בעניין הזה--

אופיר פינס-פז:


תטפלו בזה.

שירי לנג:

--מבחינה מהותית עקרונית זה לא התפקיד של הנהלת בתי המשפט לאתר את הכתובות של הנאשמים, אני גם אסביר למה. אנחנו מערכת אדברסרית, שניזונה מפרטים שמוסרים לנו הצדדים. למשטרה יש ממשק עם מרשם האוכלוסין- - -

אופיר פינס-פז:

את אומרת: זה לא אנחנו, זה הם.

שירי לנג:

לפעמים הכתובת שבידי המשטרה יותר מעודכנת אפילו מהכתובת של מרשם האוכלוסין, כי הם היו בקשר אחרון עם הנאשם. מה המזכירות אמורה לעשות אם היא מקבלת כתב אישום עם כתובת מסוימת, ובמרשם האוכלוסין יש כתובת אחרת?

היו"ר דוד רותם:

ברגע שזה חזר, תבדקו את הכתובת. אני מכיר את הסיפור. זה תמיד מזכיר לי משחקי כדורגל, כשאף פעם לא הבנתי מה זה כדורגל. את יודעת למה לא הבנתי מה זה כדורגל? כי בכדורגל יש 22 שחקנים על המגרש, והם כל הזמן רצים אחרי הכדור. כבר מגיעים אליו , בועטים בו. מה אתם עושים לי? כל הזמן אתם בועטים את זה מאחד לשני. זה לא מעניין אותי.

אופיר פינס-פז:

עיריות משתמשות בזה?

היו"ר דוד רותם:

מערכת בתי המשפט צריכה לשלוח כתבי אישום ולדאוג שהם יימסרו.

סיגל קוגוט:

בחוק מרשם האוכלוסין, בתוספת, יש גם עיריות.

אופיר פינס-פז:


הרשויות המקומיות משתמשות במרשם האוכלוסין. 

מיכל צברי דוד:

בטח שמשתמשות.

אופיר פינס-פז:


באופן קבוע הן יכולות לשאול שאילתות. אנחנו שואלים כדי לדעת כמה הם נגישים לכתובת האמיתית של האדם.

מיכל צברי דוד:

ודאי. הם היו כאן, ודיברו על זה.

היו"ר דוד רותם:

אם כך, הורדנו את הסעיף הזה, ואנחנו מצביעים על החוק להכנה לקריאה השנייה והקריאה השלישית. מי בעד?

הצבעה
בעד הצעת החוק - פה אחד
הצעת חוק סדר הדין הפלילי (תיקון מס' 62), התש"ע-2009, אושרה לקריאה השנייה ולקריאה השלישית, בכפוף לתיקונים
היו"ר דוד רותם:

פה אחד. תודה רבה.

הישיבה ננעלה בשעה 10:30

